## Obvezatne upute OSL-V o pravima i dužnostima promatrača kao i načinu promatranja rada tijela za provođenje izbora članova predstavničkih tijela jedinica lokalne samouprave

### NN 3/1993 (8.1.1993.), Obvezatne upute OSL-V o pravima i dužnostima promatrača kao i načinu promatranja rada tijela za provođenje izbora članova predstavničkih tijela jedinica lokalne samouprave

# IZBORNA KOMISIJA REPUBLIKE HRVATSKE

Na temelju članka 36. stavak 5. Zakona o izboru članova predstavničkih
tijela jedinica lokalne samouprave i uprave ("Narodne novine",
br. 90/92), Izborna komisija Republike Hrvatske propisuje

## OBVEZATNE UPUTE OLS-V

### o pravima i dužnostima promatrača kao i načinu promatranja rada tijela za provođenje izbora članova predstavničkih tijela jedinica lokalne samouprave

1. Registrirana politička stranka koja je predložila općinsku, gradsku
i županijsku kandidatsku listu te kandidatsku listu kotareva s posebnim
samoupravnim položajem može odrediti promatrače za sva izborna tijela jedinice
lokalne samouprave nadležne za provođenje izbora članova predstavničkog
tijela jedinice lokalne samouprave za koje je predložila kandidatsku listu
(općinska izborna komisija, gradska izborna komisija, županijska izborna
komisija, izborna komisija kotara s posebnim samoupravnim položajem i birački
odbori).

2. Registrirana politička stranka koja je predložila kandidata za člana
predstavničkog tijela jedinice lokalne samouprave koji se bira pojedinačno
u izbornoj jedinici, a nije predložila općinsku, gradsku, županijsku kandidatsku
listu i listu kandidata kotara s posebnim samoupravnim položajem, može
odrediti promatrače samo za izborne komisije jedinica lokalne samouprave
i biračke odbore tih izbornih jedinica u kojima je predložila kandidate.

3. Kandidat za člana predstavničkog tijela jedinice lokalne samouprave
ne može biti promatrač.

4. Izborne komisije i birački odbori dužni su u skladu sa Zakonom, u
granicama i na način propisan ovim Obvezatnim uputama, omogućiti promatračima
promatranje i praćenje svog rada.

5. Rad pojedinog izbornog tijela može istovremeno promatrati i pratiti
po jedan promatrač svake političke stranke.

6. Izborno tijelo čiji se rad promatra može ograničiti broj promatrača
ako nedostatak prostora ili drugi neotklonjivi razlozi ne dopuštaju istovremeno
promatranje svim promatračima. Pri tome će voditi računa da pripreme za
provođenje izbora, a naročito glasovanje, budu provedene neometano i u
normalnim uvjetima, uz puno poštivanje tajnosti glasovanja i sigurnost
birača, ali se broj promatrača koji istovremeno promatraju rad izbornog
tijela ne može ograničiti na manje od pet promatrača koji prate rad izbornih
komisija, odnosno na manje od tri koji prate rad biračkih odbora. Kad izborno
tijelo donese odluku o ograničenju broja promatrača promatrači će sporazumno
odrediti koji će od njih prisustvovati radu izbornog tijela. Ako promatrači
o tome ne mogu postići sporazum, odredit će ih ždrijebom član izbornog
tijela čiji se rad promatra, izvlačenjem listića s nazivom političkih stranaka.

7. Promatrači određeni da prisustvuju radu izbornih tijela promatraju
i prate njihov rad u ime svih stranaka pa su ovlašteni i dužni svoja zapažanja
o nepravilnostima u radu i druge primjedbe priopćiti predstavniku svake
stranke koja o tome traži obavještenje. Promatrači su ovlašteni priopćiti
svoja zapažanja o nepravilnostima u radu izbornih tijela i druge primjedbe
predsjedniku izbornog tijela.

8. Promatrači mogu prisustvovati radu nadležne izborne komisije jedinice
lokalne samouprave kad one održavaju sjednice. Promatrači mogu prisustvovati
radu Izborne komisije Republike Hrvatske i županijske izborne komisije
kad se rješava o prigovorima u postupku kandidiranja i u postupku izbora.

9. Promatrači političkih stranaka mogu boraviti u prostoriji u kojoj
se glasuje i prisustvovati radu biračkih odbora za vrijeme pripremanja
biračkog mjesta prije njegovog otvaranja, za vrijeme glasovanja, prebrojavanja
glasačkih listića i utvrđivanja rezultata glasovanja. Promatrači političkih
stranaka koji na dan 7. veljače 1993. godine namjeravaju pratiti rad biračkog
odbora moraju se prijaviti predsjedniku ili članu biračkog odbora prije
početka glasovanja, a najkasnije do 7:00 sati. Ako birački odbor ograniči
broj promatrača iz razloga navedenih u toč. 5. ovih Obvezatnih uputa, promatrači
mogu sporazumno odrediti izmjenu. Ako promatrači ne postignu sporazum,
predsjednik ili član biračkog odbora svrstat će prijavljene promatrače
po abecednom redu prezimena u grupe od onoliko promatrača na koliko je
ograničen njihov broj. Na tako dobiveni broj grupa promatrača podijelit
će vrijeme od 24 sata (vrijeme od otvaranja birališta - 7:00 sati dana
7. veljače 1993. godine pa do isteka roka u kojem zapisnik o svom radu
mora dostaviti nadležnoj izbornoj komisiji - 7:00 sati dana 8. veljače
1993. godine) i tako dobiti vremensko razdoblje u kojem svaka od tih grupa
može promatrati. Redoslijed po kojem će grupe promatrača promatrati utvrdit
će se ždrijebom, izvlačenjem listića s rednim brojem grupa promatrača.

10. Promatrači političkih stranaka ne smiju ometati rad izbornih tijela.
Promatrači koji prisustvuju glasovanju ne smiju razgovarati s biračima
koji su pristupili glasovanju niti iznositi svoja zapažanja ili prigovore
o radu biračkih odbora ili na drugi način na njih utjecati.

11. Predsjednik izbornog tijela udaljit će promatrača ili sve promatrače
ako nakon usmene opomene nastave ometati rad izbornog tijela.

12. Promatrač je dužan izbornom tijelu čiji će rad promatrati predočiti
uvjerenje političke stranke koja ga je odredila. Uvjerenje iz stavka 1.
ove točke izdaje i potpisuje osoba koja je ovlaštena Statutom ili odlukom
donesenom na temelju Statuta za zastupanje političke stranke, kao i punomoćnik
kojeg ta osoba ovlasti.

Inozemni promatrači

13. Ove Obvezatne upute primjenjuju se i na inozemne promatrače, osim
toč. 4. i 5. Inozemni promatrač je dužan izbornom tijelu čiji će rad promatrati
predočiti uvjerenje Izborne komisije Republike Hrvatske kojim mu je utvrđen
status inozemnog promatrača.

Klasa: 013-01/92-01/06

Urbroj: 56605/92-30

Zagreb, 6. siječnja 1993.

Predsjednik

**Milan Vuković, v. r.**

Uputa, NN 3/1993-39